Englezii au anunțat că Radu Drăgușin va fi titular în Sheffield – Tottenham, ultimul meci al sezonului pentru echipa antrenată de Ange Postecoglou. Prestația românului din meciul cu Manchester City l-a impresionat pe tehnician, care ar fi luat decizia pentru meciul de duminică.
Partida dintre Sheffield și Tottenham este programată pe data de 19 mai, de la ora 18:00. Ultimul duel al sezonului pentru echipa lui Radu Drăgușin se va vedea în format LIVE SCORE pe AS.ro.
Radu Drăgușin, anunțat titular în Sheffield – Tottenham
Publicația HotspurHQ este de părere că Radu Drăgușin a fost ulul dintre cei mai buni jucători de la Tottenham, la meciul cu Manchester City, pierdut de Spurs cu scorul de 0-2.
Jurnaliștii englezi au notat faptul că Ange Postecoglou a luat astfel decizia de a-l titulariza pe fundașul echipei naționale la ultimul meci al sezonului, cu deja retrogradata Sheffield United.
”Unul dintre cei mai buni jucători împotriva lui Manchester City și unul dintre puținii la care Ange Postecoglou se poate uita cu mândrie. Drăgușin este un titular cert pentru meciul cu Sheffield United”, a scris publicația amintită anterior, despre fundașul român.
De la transferul la Tottenham, Ange Postecoglou l-a utilizat în 8 partide pe Radu Drăgușin. Jucătorul cotat la 25 de milioane de euro, potrivit site-ului de specialitate Transfermarkt, a adunat, în total, 334 de minute în Premier League, până la partida cu Sheffield.
Prima reacţie a lui Radu Drăguşin după evoluţia spectaculoasă din Tottenham – Manchester City 0-2
Prima reacţie a lui Radu Drăguşin după evoluţia spectaculoasă din Tottenham – Manchester City 0-2 a venit la o zi după meciul pierdut de Spurs, care o poate face campioană pe City, lider în Premier League, cu o singură etapă rămasă de disputat.
Fundaşul român a fost integralist în duelul cu Erling Haaland şi evoluţia sa a fost apreciată de presa din Anglia. Drăguşin a postat o poză cu un duel cu Kevin De Bruyne, cu un mesaj pe măsură.
„Să jucăm împotriva celor mai buni ne face să ne ridicăm jocul. Rezultatul de azi nu a fost cel pe care l-am dorit, dar este un pas spre îmbunătăţirea performanţelor noastre. A mai rămas un meci”, a scris Drăguşin, pe reţelele de socializare.
Chiar dacă nu a prins foarte multe minute în acest sezon, Radu Drăguşin a făcut un meci bun în faţa starurilor lui Pep Guardiola. Internaţionalul român a fost notat cu 6.5 de cei de la dailymail.co.uk.